ቦይንግ ለኢትዮጵያ አየር መንገድ ማክስ አውሮፕላን አደጋ ተገቢውን ካሳ እንደሚከፍል አስታወቀ
አደጋው በደረሰበት ሥፍራ የተጎዱ አርሶ አደሮችም ይካሳሉየቦይንግ ኩባንያ ከስምንት ወራት በፊት በኢትዮጵያ አየር መንገድ ቦይንግ 737-8 ማክስ አውሮፕላን በደረሰው አደጋ ጉዳት ለደረሰበት የኢትዮጵያ አየር መንገድና በአደጋው ለተጎዱ ቤተሰቦች ተገቢውን ካሳ እንደሚከፍል አስታወቀ፡፡ የቦይንግ ኩባንያ ሰብሰሃራን አፍሪካ ማኔጂንግ ዳይሬክተር ሚስተር ዮኣዎ ሚጌል ሳንቶስ ለሪፖርተር እንደተናገሩት፣ ኩባንያቸው ለኢትዮጵያ አየር መንገድና በአደጋው ሕይወታቸውን ላጡ ግለሰቦች ቤተሰቦችና አውሮፕላኑ በወደቀበት ሥፍራ ማሳቸው ለታጠረባቸው አርሶ አደሮች ካሳ ይከፍላል፡፡ ‹‹እዚህ ላይ ሁለት ጉዳዮች አሉ፡፡ አንደኛው የአደጋው ተጎጂዎች ሲሆኑ፣ ሁለተኛው አየር መንገዱ ራሱ ነው፤›› ያሉት ሚጌል ሳንቶስ፣ ለኢትዮጵያ አየር መንገድ በአደጋው ላጣው አውሮፕላንና ለቆሙት አውሮፕላኖቹ ካሳ እንደሚከፈለው አስረድተዋል፡፡ ‹‹ይህ በቦይንግ ኩባንያና በአየር መንገዱ መካከል በሚደረግ ድርድር የሚወሰን በመሆኑ በሚስጥር የሚያዝ ነው፤›› ብለዋል፡፡ የማክስ አውሮፕላኖቻቸው ከቆሙባቸው አየር መንገዶች ጋር በመመካከር ቦይንግ ኩባንያ አብሮ በመሥራት ላይ እንደሆነ የገለጹት ኃላፊው፣ የእያንዳንዱ አየር መንገድ ጉዳይ የተለያየ በመሆኑ የካሳው ጉዳይ በተናጠል እንደሚታይ ተናግረዋል፡፡ በአደጋው ሕይወታቸውን ያጡ የአውሮፕላኑ ሠራተኞችና ተሳፋሪዎች ቤተሰቦች ጉዳይ ከአየር መንገዱ ካሳ የተለየ እንደሆነ ገልጸዋል፡፡ የቦይንግ ኩባንያ በኢትዮጵያ አየር መንገድና በኢንዶኔዥያ ላየን ኤር ቦይንግ 737 ማክስ አውሮፕላኖች በደረሱት አደጋዎች ለተጎዱ ቤተሰቦች የሚውል 100 ሚሊዮን ዶላር ፈንድ መቋቋሙን ያስታወሱት ሚጌል፣ የኩባንያው ሠራተኞች ለፈንዱ መዋጮ እንደሚያደርጉ ጠቁመዋል፡፡ ‹‹ለአደጋ ተጎጂ ቤተሰቦች ካሳውን እንዴት እናከፋፍል የሚለውን የሚያማክረን የአሜሪካ ኩባንያ ቀጥረናል፡፡ ካሳው ፍትሐዊ በሆነ መንገድ ይከፋፈላል፤›› ብለዋል፡፡ አውሮፕላኑ በወደቀበት ሥፍራ አሥር የሚሆኑ አርሶ አደሮች የእርሻ መሬታቸው ታጥሮ የተቀመጠ በመሆኑ፣ ቤተሰቦቻቸውን አርሰው መመገብ እንዳልቻሉ ሪፖርተር በሥፍራው ተገኝቶ ለመመልከት ችሏል፡፡ የእነዚህን አርሶ አደሮች ጉዳይ አስመልክቶ ለሚስተር ሚጌል ሪፖርተር ላቀረበላቸው ጥያቄ በሰጡት ምላሽ፣ በአደጋው ለተጎዱ ማኅበረሰብ አባላት ከ100 ሚሊዮን ዶላር ፈንድ ውስጥ የተወሰነ መጠን እንደሚመደብ ተናግረዋል፡፡ ‹‹በመንገድ ግንባታ፣ በመሣሪያ አቅርቦት ወይም በሌላ በሚጠቅማቸው መንገድ ሊሆን ይችላል፡፡ ነገር ግን ከ100 ሚሊዮን ዶላር ፈንዱ ላይ ተጠቃሚ ይሆናሉ፤›› ብለዋል፡፡የቦይንግ ኩባንያ በደረሰው አደጋ እጅግ ማዘኑን ገልጸው፣ ተመሳሳይ አደጋ በድጋሚ እንዳይከሰት የሚቻለውን ሁሉ በመሥራት ላይ እንደሆነ አስረድተዋል፡፡ 